
# Казанга Төрекмәнстанның рәсми делегация әгъзалары килде

*15.05.2012*Бүген Төрекмәнстан рәсми делегациясенең Татарстан Республикасына эшлекле визиты башлана. Делегация Төрекмәнстан Президенты Корбануглы Бәрдымөхәммәдовны озатып йөри.


Исегезгә төшерәбез: Татарстанга сәфәр Корбануглы Бәрдымөхәммәдовның Русия Федерациясенә эшлекле сәфәре кысаларында башкарыла.


Иртән "Казан" халыкара һава аланына Төрекмәнстан рәсми делегациясе әгъзалары килеп төште. Кунаклары Татарстан Республикасы Премьер-министры Илдар Халиков, ТР сәнәгать һәм сәүдә министры Равил Зарипов, ТР мәгариф һәм фән министры Альберт Гыйльметдинов каршы алды.


Төрекмәнстан делегациясе программасында Түбән Кама һәм Алабуга муниципаль районнарында урнашкан сәнәгать предприятиеләренә бару каралган. Кунакларга "ТАНЕКО" ААҖн, "Алабуга" МИЗ" ААҖндә урнашкан предприятиеләрне тәкъдим итәчәкләр.


Көннең икенче яртысында "КАМАЗ" ААҖнә бару планлаштырылган.


Төрекмәнстан Президенты үзе "Казан" халыкара һава аланына 15 май кичендә килер дип фаразлана.

*ТР Президенты матбугат хезмәте*
Казанга Төрекмәнстанның рәсми делегация әгъзалары килде